Nog voor ek kyk of sy bekende snor, wat hy afgeskeer het vir sy rol in kykNET se Hotel, teruggegroei het, merk ek sy spierwit T-hemp met Nataniël se “Kaalkop” voorop op. ŉ Rooi trui met ŉ katmotief is om sy middel vasgebind. Saam met hom is Erns Grundling, sy vriend en promotor van sy Afrikaanse vertonings. Hy groet beskeie, glad nie luidrugtig en astrant soos wat ŉ mens verwag nie.
ŉ Mens kan deesdae nie meer in ŉ gesprek die naam Schalk Bezuidenhout noem sonder dat mense nié weet van wie jy praat nie. Op sy Instagram-profiel beskryf hy homself as “komediant, akteur, lekker mens”. Lees jy sy biografie op sy Facebook-blad, sien jy hy het ŉ nederige begin gehad en het grootgeword in ŉ “baie Afrikaanse dorp, reg langs die lughawe in Kempton Park.”
Hy gesels al makliker. “Ek was nog altyd ŉ kultuurkind,” sê hy. As jy al een van sy vertonings bygewoon het of sy sketse op Youtube gaan soek het, sal jy weet hy het veral geskitter in sy skoolkoor. “Ek wou van kleinsaf akteur geword het. Daarna wou ek gaan drama studeer by die Universiteit van Kaapstad, maar ek het nie ingekom nie,” vertel hy.
Benewens sy sukses op die verhoog, is Schalk ŉ bekende gesig op kykNET se joernaalprogramkanaal, Via, as aanbieder van die afspraakprogram Die Kliek en Jou Nuusminuut. Sy gesig pryk selfs op die kitskosrestaurant Mochachos se advertensies én hy is te sien in die nuutste uitgawe van die modetydskrif Marie Claire.
“Danny is grootgemaak deur sy ouma, wat nie vir hom baie van die goed van die lewe geleer het nie. Baie keer wanneer iets met hom gebeur, is dit die eerste keer wat hy dit beleef, daarom dink ek dit is lekker vir die gehoor om daardie eerstes, soos die eerste keer wat hy verlief raak of sy angs wanneer hy vir die eerste keer ŉ meisie wil soen, saam met hom te beleef. Of hy uiteindelik vir Malanie (gespeel deur Mila Guy) soen, kan ek nie nou verklap nie,” lag hy.
“Jou Nuusminuut is vir my ŉ lekker ding om te doen. Mense gaan maar partykeer mal en mense is kieskeurig oor wat hulle snaaks vind en wat nie. Ek het dit altyd eers problematies gevind, want ek het gevoel jy moenie skynheilig wees nie. Jy kan mos nou nie vir die een ding lag en dan nie vir ŉ ander ding nie, maar as jy daaraan dink, doen ek dit ook. Daar is sekere goed wat ek snaaks vind en sekere goed wat ek dink “ooh, te ver”. Ons moet maar braaf wees, ons kan nie trippel rondom sekere goed nie en die nuus is die nuus.”
“Ek het verlede jaar vir Schalk vir die eerste keer sien optree in Oudtshoorn en teen daardie tyd het hy nog nooit ŉ solo-Afrikaanse vertoning in Pretoria gedoen nie,” vertel Erns. “Ons het gedink dit sal ongelooflik wees as ons vir Casper kan oorreed om weer ŉ optrede te doen, want hy was toe omtrent vier jaar gelede laas op die verhoog,” sê hy.